Infoboks

Viktor Fischer satser på, at Danmark kan komme flyvende fra start i åbningskampen mod Tjekkiet i morgen og på den måde få tilskuerne til at holde mund.

I morgen aften skyder U21-landsholdet EM i gang med åbningskampen mod værterne fra Tjekkiet.

Der forventes 19.000-20.000 tjekkere på plads på Eden Stadion i Prag, men det ser Viktor Fischer ikke som et problem.

- Jeg er vant til at spille foran forholdsvis mange tilskuere, det har jeg gjort både internationalt i Holland og på A-landsholdet. Vi skal være motiverede af at forsøge at få Tjekkiet til at tie.

- Man forventer det i en slutrunde som den her, og jeg forventer, vi kan lukke røven på rigtig mange tilskuere, hvis vi kommer og er klar til at vise, hvad vi kan. Det er en fed motivation. Tænk hvis vi kan få et helt stadion til at tie stille i morgen, når vi er færdige, siger Fischer.

Viktor Fischer kender ikke meget til tjekkerne, men det ser han ikke nødvendigvis som en fordel.

- Det er farligt at se på det på den måde. Jeg ville en idiot, hvis jeg stod og sagde, at vi skal vinde, for de kan ikke noget, for jeg kender dem ikke. Jeg ved ikke, hvad de kommer med. Jeg kan forstå, det er et stærkt kollektiv, som vi spillede uafgjort med i efteråret.

- For dem, er 19.000 tilskuere i ryggen et kæmpe boost, mens det for os er en motivation at få dem til at tie stille. Hvis vi ikke er, hvor vi skal være, er tilskuerne det i hvert fald.

- Det bliver en åbningskamp til en slutrunde, hvor de har 19.000 mand i ryggen, og det er i sig selv nok til at skabe et godt hold.

Kampen spilles onsdag aften klokken 18.00.

mikkel@bold.dk